## Obvezatne upute broj OVM III - Postupak kandidiranja

### NN 49/2007 (16.5.2007.), Obvezatne upute broj OVM III - Postupak kandidiranja

# DRŽAVNO IZBORNO POVJERENSTVO

**1670**

Na temelju članka 30. i 65. Zakona o izboru članova predstav­ničkih tijela
jedinica lokalne i područne (regionalne) samouprave (»Narodne novine«, broj
44/05, – pročišćeni tekst – dalje: Zakon) i članka 27. stavak 3. Zakona o
Državnom izbornom povjerenstvu Republike Hrvatske (»Narodne novine«, broj 44/06
i 19/07), Državno izborno povjerenstvo Republike Hrvatske donosi

## OBVEZATNE UPUTE BROJ OVM III

### POSTUPAK KANDIDIRANJA

*Kandidiranje*

1. Kandidate za članove vijeća nacionalne manjine ili za predstavnika nacionalne
manjine može predložiti udruga nacionalne manjine čiji pripadnici biraju članove
vijeća nacionalne manjine ili predstavnika nacionalne manjine.
Udruga nacionalne manjine mora biti registrirana u Republici Hrvatskoj.
Prijedlog potpisuje osoba ovlaštena za zastupanje udruge nacionalne manjine.
2. Kandidate za članove vijeća nacionalne manjine ili za predstavnika nacionalne
manjine mogu predložiti pripadnici nacionalne manjine – birači i to najmanje 20
pripadnika nacionalne manjine – birača s područja općine, odnosno 30 pripadnika
nacionalne manjine – birača s područja grada ili 50 pripadnika nacionalne
manjine – birača s područja županije odnosno Grada Zagreba.
Predlagatelji i kandidati moraju imati prijavljeno prebivalište na području
općine, grada, županije odnosno Grada Zagreba za koje predlažu kandidate za
članove vijeća nacionalne manjine ili predstavnika nacionalne manjine.
Podnositelji prijedloga su prva tri predlagatelja koji u tom svojstvu potpisuju
prijedlog.
3. Predlagatelj može predložiti najviše onoliko kandidata koliko se članova bira
u to vijeće nacionalne manjine.
U vijeće nacionalne manjine općine bira se 10 članova, u vijeće nacionalne
manjine grada bira se 15, a u vijeće nacionalne manjine županije odnosno Grada
Zagreba bira se 25 članova pripadnika nacionalne manjine.
Redoslijed kandidata u prijedlogu određuje predlagatelj.
Ako predlagatelj predloži više kandidata od broja članova koji se bira u
određeno vijeće, smatra se da su pravovaljano predloženi samo kandidati do
najvećeg broja članova koji se biraju u to vijeće.
Ako predlagatelj predloži manje kandidata od broja članova koji se bira u
određeno vijeće, prijedlog se smatra pravovaljanim.
4. U prijedlogu kandidata (obrasci OVM-1, OVM-2, OVM-3, OVM-4) obvezno se navodi
ime i prezime svakog kandidata, nacionalnost, adresa prijavljenog prebivališta,
broj važeće osobne iskaznice i mjesto njezina izdavanja te spol kandidata.
Uz ime i prezime kandidata u prijedlogu se može navesti stručni naziv i
akademski stupanj kandidata u skladu sa Zakonom o stručnim nazivima i akademskim
stupnjevima (»Narodne novine«, broj 128/99), najkasnije do isteka roka za
podnošenje prigovora u postupku kandidiranja.
5. Uz prijedlog kandidata dostavlja se očitovanje kandidata o prihvaćanju
kandidature (obrazac OVM-5). Očitovanje o prihvaćanju kandidature mora biti
ovjereno kod javnog bilježnika ili nadležnog izbornog povjerenstva.
6. Prijedlog kandidata podnosi se izbornom povjerenstvu jedinice lokalne
samouprave odnosno jedinice područne (regionalne) samouprave u kojoj se biraju
članovi vijeća odnosno predstavnik nacionalne manjine. Prijedlog mora biti
zaprimljen (prispjeti) nad­ležnom izbornom povjerenstvu najkasnije u roku 12
dana od dana raspisivanja izbora, računajući od prvog slijedećeg dana nakon
objave odluke Vlade Republike Hrvatske o raspisivanju izbora u »Narodnim
novinama«.

*Odustanak od kandidature*

7. Predlagatelj kandidature može odustati od prijedloga, uz suglasnost
kandidata, najkasnije 48 sati nakon što je prihvaćena lista bila objavljena od
strane nadležnog izbornog povjerenstva. Pisana obavijest o odustanku mora u tom
roku biti zaprimljena (prispjeti) nadležnom izbornom povjerenstvu.
8. Odustanak kandidata nema pravni učinak nakon što nadlež­no izborno
povjerenstvo u javnim glasilima objavi listu s imenima pravovaljano predloženih
kandidata.

Klasa: 013-03/07-01/03
Urbroj: 507-07-01
Zagreb, 16. svibnja 2007.

Predsjednik
**Branko Hrvatin, dipl. iur.,** v. r.

Uputa, NN 49/2007-1670
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)